钦定古今图书集成/明伦汇编/氏族典/第213卷 > 《四川总志》 > 何琦
## 钦定古今图书集成/明伦汇编/氏族典/第213卷 > 《四川总志》 > 何琦

按《晋书何琦传》：“琦字万伦，司空允之从兄也。祖父龛，
后将军。父阜，淮南内史。琦年十四丧父，哀毁过礼，性
沉敏，有识度，好古博学，居于宣城阳谷县，事母孜孜，
朝夕色养。常患甘鲜不赡，乃为郡主簿。察孝廉，除郎
中，以选补宣城泾县令。司徒王导引为参军，不就。及
丁母忧，居丧泣血。服阕，养志衡门，不交人事，耽翫典”
籍，以琴书自娱。不营产业，节俭寡欲，丰约与乡邻共
之。司空陆玩、太尉桓温并辟命，皆不就。诏征博士，又
不起。简文帝时为抚军，钦其名行，召为参军，固辞以
疾。公车再征，通直散骑侍郎，散骑常侍，不行。琦善养
性，老而不衰，布褐蔬食，恒以述作为事。年八十二卒。